b'\n_START_ARTICLE_\nMatti Hako\n_START_PARAGRAPH_\nMatti Juhani Hako, sukunimi vuoteen 1935 Flinck (24. joulukuuta 1927 Pori \xe2\x80\x93 29. hein\xc3\xa4kuuta 2014 Vantaa) oli suomalainen filosofian tohtori, lehtori ja suomen kielest\xc3\xa4 ja kansankulttuurista kirjoittanut tietokirjailija._NEWLINE_Hako oli vuosina 1953\xe2\x80\x931957 Helsingin yliopistossa professori Martti Haavion assistenttina. H\xc3\xa4nen vuonna 1956 valmistuneen saksankielisen tohtorinv\xc3\xa4it\xc3\xb6skirjansa aiheena olivat lumikolle luettavat syntyloitsut._NEWLINE_Hako toimi suomen kielen lehtorina ensin SAK:n ammattiyhdistysopistossa ja sitten Helsingin teknillisess\xc3\xa4 oppilaitoksessa. H\xc3\xa4n j\xc3\xa4i el\xc3\xa4kkeelle 1990. Hako oli my\xc3\xb6s suomalaisen ja vertailevan kansanrunoudentutkimuksen dosenttina Helsingin yliopistossa, Ty\xc3\xb6v\xc3\xa4en muistitietotoimikunnan puheenjohtajana vuodesta 1960 ja ylioppilastutkintolautakunnan j\xc3\xa4senen\xc3\xa4 1970\xe2\x80\x931995. Hako laati piilosanoja Suomen Kuvalehteen nimimerkill\xc3\xa4 Ilpo I. Ansa vuosina 1976\xe2\x80\x932001._NEWLINE_Tietokirjojen lis\xc3\xa4ksi Hako julkaisi 1954 uittoaiheisen novellikokoelman Erottelijat, joka perustui h\xc3\xa4nen omiin kokemuksiinsa._NEWLINE_Matti Hakon vanhemmat olivat n\xc3\xa4yttelij\xc3\xa4-ohjaaja-j\xc3\xa4rjest\xc3\xa4j\xc3\xa4 Hannes Hako ja n\xc3\xa4yttelij\xc3\xa4 Maikki S\xc3\xa4lehovi. H\xc3\xa4nen poikansa on k\xc3\xa4sikirjoittaja, ohjaaja ja tuottaja Pekka Hako (s. 1957).'